[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.10.2006

COM(2006) 642 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με τα συνακόλουθα μέτρα των αποφάσεων απαλλαγής για το 2004 (περίληψη) – Συστάσεις του Συμβουλίου {SEC(2006) 1377}

ΠΙΝΑΚΑΣ ΠΕΡΙΕΧΟΜΕΝΩΝ

ΠΡΟΟΙΜΙΟ 3

I. Σύσταση του Συμβουλίου για τον γενικό προϋπολογισμό 4

α) Εισαγωγή (έγγραφο εργασίας της Επιτροπής, σημεία 1-5) 4

β) Δήλωση Αξιοπιστίας (DAS) και πληροφοριακά στοιχεία προς υποστήριξή της

(έγγραφο εργασίας της Επιτροπής, σημεία 6-12) 4

γ) Δημοσιονομική διαχείριση (έγγραφο εργασίας της Επιτροπής, σημεία 13-16) 5

δ) Έσοδα (έγγραφο εργασίας της Επιτροπής, σημεία 17-20) 5

ε) Η Κοινή Γεωργική Πολιτική (έγγραφο εργασίας της Επιτροπής, σημεία 21-28) 6

στ) Διαρθρωτικά μέτρα (έγγραφο εργασίας της Επιτροπής, σημεία 29-37) 7

ζ) Εσωτερικές πολιτικές, συμπεριλαμβανομένης της έρευνας (έγγραφο εργασίας

της Επιτροπής, σημεία 38-42) 7

η) Εξωτερικές ενέργειες (έγγραφο εργασίας της Επιτροπής, σημεία 43-45) 8

θ) Προενταξιακές ενισχύσεις (έγγραφο εργασίας της Επιτροπής, σημεία 46-48) 8

ι) Διοικητικές δαπάνες (έγγραφο εργασίας της Επιτροπής, σημείο 49 -52) 9

ια) Χρηματοδοτικά μέσα και τραπεζικές δραστηριότητες (έγγραφο εργασίας

της Επιτροπής, σημεία 53 -54) 9

II. ΣΥΣΤΑΣΕΙΣ ΟΣΟΝ ΑΦΟΡΑ ΜΕΜΟΝΩΜΕΝΟΥΣ ΟΡΓΑΝΙΣΜΟΥΣ(έγγραφο εργασίας της Επιτροπής, σημεία 55-57) 9

III. ΣΥΜΠΕΡΑΣΜΑΤΑ ΣΧΕΤΙΚΑ ΜΕ ΤΗ ΣΥΝΕΧΕΙΑ ΠΟΥ ΘΑΔΟΘΕΙ ΣΤΗΝ ΑΠΟΦΑΣΗ ΑΠΑΛΛΑΓΗΣ ΓΙΑ ΤΟ 2003(έγγραφο εργασίας της Επιτροπής, σημεία 58-63) 10

IV. ΕΙΔΙΚΕΣ ΕΚΘΕΣΕΙΣ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ(έγγραφο εργασίας της Επιτροπής, σημεία 64-79) 10

ΠΡΟΟΙΜΙΟ

Σύμφωνα με το άρθρο 276 της συνθήκης ΕΚ και το άρθρο 180β της συνθήκης Ευρατόμ, "η Επιτροπή καταβάλλει κάθε προσπάθεια ώστε να λαμβάνονται υπόψη οι παρατηρήσεις που συνοδεύουν τις αποφάσεις απαλλαγής και οι άλλες παρατηρήσεις του Ευρωπαϊκού Κοινοβουλίου σχετικά με την εκτέλεση των δαπανών, καθώς και τα σχόλια που συνοδεύουν τις συστάσεις απαλλαγής που διατυπώνει το Συμβούλιο. Μετά από αίτηση του Ευρωπαϊκού Κοινοβουλίου ή του Συμβουλίου, η Επιτροπή υποβάλλει έκθεση για τα μέτρα που έχουν ληφθεί με βάση αυτές τις παρατηρήσεις και σχόλια, και ιδίως σχετικά με τις οδηγίες που έχουν δοθεί στις υπηρεσίες οι οποίες έχουν αναλάβει την εκτέλεση του προϋπολογισμού. Οι εκθέσεις αυτές διαβιβάζονται επίσης στο Ελεγκτικό Συνέδριο"[1].

Η Επιτροπή εκπόνησε, επομένως, εκθέσεις για τα συνακόλουθα μέτρα, οι οποίες αναφέρονται στις συστάσεις που διατύπωσε το Συμβούλιο στις 14 Μαρτίου 2006 και στα ψηφίσματα που εξέδωσε το Ευρωπαϊκό Κοινοβούλιο στις 27 Απριλίου 2006. Η παρούσα έκθεση για τα συνακόλουθα μέτρα αφορά τις συστάσεις που διατύπωσε το Συμβούλιο σχετικά με τις απαλλαγές για το 2004. Μια ξεχωριστή έκθεση για τα συνακόλουθα μέτρα αφορά τις συστάσεις που διατύπωσε το Ευρωπαϊκό Κοινοβούλιο σχετικά με τις απαλλαγές που χορηγήθηκαν για το οικονομικό έτος 2004[2].

Οι συνοπτικές ως άνω εκθέσεις, που δημοσιεύονται σε όλες τις επίσημες γλώσσες της ΕΕ, συμπληρώνονται από τα έγγραφα εργασίας της Επιτροπής στα οποία αναφέρονται λεπτομερώς οι απαντήσεις σε κάθε συγκεκριμένη σύσταση τόσο του Συμβουλίου όσο και του Κοινοβουλίου. Στις απαντήσεις αναφέρονται τα μέτρα που προτίθεται να λάβει ή έχει ήδη λάβει η Επιτροπή, καθώς και οι συστάσεις στις οποίες η Επιτροπή δεν πρόκειται ή δεν είναι σε θέση να δώσει συνέχεια. Λόγω μεταφραστικών περιορισμών, τα λεπτομερή έγγραφα εργασίας δημοσιεύονται στην αγγλική, τη γαλλική και τη γερμανική. Κάθε κεφάλαιο των συνοπτικών εκθέσεων περιλαμβάνει αντίστοιχες αναφορές στους οικείους αριθμούς των συστάσεων που αναφέρονται στα έγγραφα εργασίας.

Στο πλαίσιο της απαλλαγής για το 2004, η Επιτροπή εντόπισε συνολικά 79 συστάσεις του Συμβουλίου προς την Επιτροπή. Η Επιτροπή θεωρεί ότι έχει ήδη αναληφθεί η απαιτούμενη δράση για 38 συστάσεις. Για άλλες 39 συστάσεις, η Επιτροπή δέχεται να αναλάβει τη δράση που συνιστά το Συμβούλιο. Τέλος, η Επιτροπή δεν μπορεί να δεχθεί 2 συστάσεις και δεν θα αναλάβει, επομένως, την απαιτούμενη δράση[3].

I. Σύσταση του Συμβουλίου για τον γενικό προϋπολογισμό

α) Εισαγωγή (έγγραφο εργασίας της Επιτροπής, σημεία 1-5)

Όπως το Συμβούλιο, η Επιτροπή εκφράζει την απογοήτευσή της για το γεγονός ότι το Ελεγκτικό Συνέδριο και πάλι, το 2004, δεν ήταν σε θέση να παράσχει Δήλωση Αξιοπιστίας ( DAS) για τις περισσότερες δαπάνες. Για τον λόγο αυτό, η Επιτροπή εγκαινίασε το "Σχέδιο δράσης για ένα ολοκληρωμένο πλαίσιο εσωτερικού ελέγχου" (COM(2006) 9). Ο στόχος του σχεδίου δράσης είναι να διασφαλίσει ότι έχουν δημιουργηθεί συστήματα επιτήρησης και ότι διενεργούνται έλεγχοι για να περιοριστεί, σε εύλογα πλαίσια, ο κίνδυνος παρανομιών ή παρατυπιών των υποκείμενων πράξεων και να παρασχεθούν στο Ελεγκτικό Συνέδριο εύλογες διαβεβαιώσεις προς το σκοπό αυτό.

Το σχέδιο δράσης περιλαμβάνει 16 ενέργειες που κατανέμονται σε τέσσερα γενικά θέματα και αποβλέπουν στο να απλουστεύσουν και να εναρμονίσουν τις πρακτικές ελέγχου με την ανταλλαγή των πληροφοριών και τη χρησιμοποίηση προσέγγισης "ενιαίου λογιστικού ελέγχου", ούτως ώστε να χρησιμοποιηθούν καλύτερα οι περιορισμένοι πόροι που είναι διαθέσιμοι για τον έλεγχο. Στο στάδιο αυτό, έχουν δρομολογηθεί ενέργειες προτεραιότητας, ενώ διάφορες άλλες, που εξαρτώνται από τα αποτελέσματα των ενεργειών προτεραιότητας, θα αναπτυχθούν κατά το 2007. Έως τις αρχές του 2009, θα πρέπει να έχει να σημειωθεί αρκετή πρόοδος. Η πρώτη εξαμηνιαία έκθεση προόδου προς το Κοινοβούλιο και το Συμβούλιο έγινε γνωστή στις 19 Ιουλίου 2006 (SEC(2006) 1001).

β ) Δήλωση Αξιοπιστίας (DAS) και πληροφοριακά στοιχεία προς υποστήριξή της (έγγραφο εργασίας της Επιτροπής, σημεία 6-12)

Το "Σχέδιο δράσης της Επιτροπής για ένα ολοκληρωμένο πλαίσιο εσωτερικού ελέγχου" θεωρεί την απλούστευση ως στόχο της προσεχούς περιόδου προγραμματισμού. Η πρόταση της Επιτροπής σχετικά με τους κανόνες συμμετοχής στο έβδομο Πρόγραμμα-Πλαίσιο προβλέπει μεγαλύτερη προσφυγή στη χρησιμοποίηση κατ' αποκοπήν συντελεστών (συμπεριλαμβανομένης της κλίμακας μοναδιαίου κόστους) και κατ' αποκοπήν ποσών σύμφωνα με τους όρους που καθορίζει ο Δημοσιονομικός Κανονισμός. Όσον αφορά τις συμβάσεις και τις επιχορηγήσεις χαμηλού ύψους, η Επιτροπή προτείνει να αποφασίσει ο διατάκτης για το κατά πόσο είναι αναγκαίο να επαληθευθούν τα κριτήρια αποκλεισμού, σε συνάρτηση με τη δική του αξιολόγηση των κινδύνων. Η νομοθετική αρχή θα πρέπει να δίδει την απαιτούμενη προσοχή στη σκοπιμότητα των προβλεπόμενων ελέγχων και του λόγου κόστους/οφέλους αυτών, ούτως ώστε να διενεργούνται οι έλεγχοι με τον καλύτερο δυνατό τρόπο.

Στη Σύνθεση των ετήσιων εκθέσεων δραστηριοτήτων του 2005, η Επιτροπή εξέφρασε ικανοποίηση για τη γενική βελτίωση των ετήσιων εκθέσεων δραστηριοτήτων, οι οποίες ήταν γενικά περισσότερο στοχοθετημένες και σαφείς. Η βελτίωση αυτή οφείλεται στις σαφέστερες κατευθύνσεις που δόθηκαν, τη μεγαλύτερη υπευθυνότητα με ρητές δηλώσεις και την εκτίμηση της φύσης και των χαρακτηριστικών του πλαισίου διαχείρισης, κινδύνου και ελέγχου στο οποίο λειτουργούν οι Γενικές Διευθύνσεις, καθώς και των στοιχείων και αποτελεσμάτων του συστήματος διαχείρισης και ελέγχου στο οποίο βασίζονται οι διαβεβαιώσεις που απαιτούνται στη δήλωση.

Τα αποτελέσματα της δράσης 3α του Σχεδίου δράσης της Επιτροπής (προσδιορισμός των στοιχείων ελέγχου) θα εξεταστούν σε σχέση με την εγκύκλιο των ετήσιων εκθέσεων δραστηριοτήτων με σκοπό να βελτιωθούν οι πληροφορίες για τα βασικά στοιχεία του εσωτερικού ελέγχου και για τη διαχείριση των κινδύνων στις ετήσιες εκθέσεις δραστηριοτήτων του 2006. Εξάλλου, οι διεξαγόμενες εργασίες για τα κριτήρια σπουδαιότητας θα συμβάλουν στη βελτίωση των εκθέσεων απολογισμού. Επιπλέον, συνεχίζεται η εφαρμογή των δραστηριοτήτων που προβλέπονται στη Σύνθεση για το 2004 σχετικά με τους στόχους και τους δείκτες όσον αφορά τη νομιμότητα και την κανονικότητα των πράξεων.

Όσον αφορά το νέο λογιστικό σύστημα της Επιτροπής, το οποίο τέθηκε σε εφαρμογή τον Ιανουάριο του 2005, η Επιτροπή κατήρτισε τον ισολογισμό ανοίγματος, ο οποίος έχει συμπεριληφθεί στους προσωρινούς ετήσιους λογαριασμούς του 2005. Οι λογαριασμοί αυτοί υποβλήθηκαν εγκαίρως στο Ελεγκτικό Συνέδριο, στις 31 Μαρτίου 2006, σύμφωνα με τις απαιτήσεις του Δημοσιονομικού Κανονισμού.

γ ) Δημοσιονομική διαχείριση (έγγραφο εργασίας της Επιτροπής, σημεία 13-16)

Η Επιτροπή σημειώνει την ικανοποίηση του Συμβουλίου για τη γενική πρόοδο της δημοσιονομικής διαχείρισης της Επιτροπής. Η Επιτροπή έχει πάντα την πρόθεση να παρέχει ακριβείς και ρεαλιστικές δημοσιονομικές εκτιμήσεις, με βάση τις καλύτερες διαθέσιμες πληροφορίες. Το 2005, χάρη στις ακριβέστερες δημοσιονομικές εκτιμήσεις βελτιώθηκε σημαντικά το ποσοστό απορρόφησης των πιστώσεων πληρωμών, το οποίο ανήλθε σε 98% (σε 100% για τις ενέργειες των διαρθρωτικών ταμείων).

Η Επιτροπή αναπροσαρμόζει τακτικά, και θα εξακολουθήσει να αναπροσαρμόζει, την ανάλυση των εκκρεμών δημοσιονομικών δεσμεύσεων για τα διαρθρωτικά ταμεία. Οι αναλύσεις λαμβάνουν υπόψη τα τελευταία διαθέσιμα στοιχεία όσον αφορά την υλοποίηση, καθώς και τις προβλεπόμενες εξελίξεις. Στην τελευταία αξιολόγησή της, η Επιτροπή έλαβε δεόντως υπόψη τη μετάβαση σε νέα περίοδο προγραμματισμού. Κάθε έτος δημοσιεύεται εκτενής ανάλυση των εκκρεμών δημοσιονομικών δεσμεύσεων για τα διαρθρωτικά ταμεία σε έγγραφο εργασίας των υπηρεσιών της Επιτροπής (ΓΔ Προϋπολογισμού) με τίτλο "Ανάλυση της εκτέλεσης του προϋπολογισμού των διαρθρωτικών ταμείων". Η ανάλυση για το 2005 δημοσιεύθηκε τον Μάιο του 2006 και περιλαμβάνει επίσης ανάλυση της εφαρμογής του κανόνα ν+2. Κατά την παρούσα περίοδο προγραμματισμού, ο κανόνας ν+2 αποτελεί ισχυρό κίνητρο, για τα κράτη μέλη, όσον αφορά τη διασφάλιση αρκετά υψηλού ρυθμού εκτέλεσης, δεδομένου ότι τα κεφάλαια που δεν χρησιμοποιούνται σε εύθετο χρόνο αποδεσμεύονται. Τα κράτη μέλη και η Επιτροπή έχουν επίγνωση του γεγονότος ότι απαιτείται επαγρύπνηση για να εξασφαλίζεται η ομαλή μετάβαση από τον ένα κύκλο στον άλλο, τόσο για να διασφαλίζεται η εκτέλεση των προγραμμάτων όσο και για να αντιμετωπίζεται ο πρόσθετος φόρτος εργασίας που συνεπάγεται η κατάρτιση νέων προγραμμάτων.

δ ) Έσοδα (έγγραφο εργασίας της Επιτροπής, σημεία 17-20)

Όπως και το Συμβούλιο, η Επιτροπή χαίρεται που το Ελεγκτικό Συνέδριο έκρινε εκ νέου το 2004 ικανοποιητικά τα συνολικά αποτελέσματα ως προς την αξιοπιστία των λογαριασμών, καθώς και τη νομιμότητα και κανονικότητα των υποκείμενων πράξεων όσον αφορά τα έσοδα.

Εξάλλου, η Επιτροπή έχει λάβει ή πρόκειται να λάβει τα μέτρα που συνιστά το Συμβούλιο σχετικά με τους ίδιους πόρους. Η Επιτροπή ζήτησε από τα κράτη μέλη να βελτιώσουν τους εφεδρικούς μηχανισμούς που διαθέτουν για τα ηλεκτρονικά συστήματα εκτελωνισμού. Μακροπρόθεσμα, θα αναληφθεί επίσης δράση στο πλαίσιο του σχεδίου για την καθιέρωση σύγχρονου τελωνειακού κώδικα έως το 2009. Ο νέος αυτός κώδικας θα περιέχει σαφέστερες διατάξεις όσον αφορά τον καθορισμό κανόνων για τους εφεδρικούς μηχανισμούς στις διατάξεις εφαρμογής.

Όσον αφορά τους μηχανισμούς ελέγχου για τις εισφορές της ζάχαρης, διενεργήθηκαν λογιστικοί έλεγχοι σε δώδεκα κράτη μέλη από το 2004 και μετά. Δεν σημειώθηκαν σοβαρά προβλήματα, με εξαίρεση ένα μόνο κράτος μέλος. Το νέο καθεστώς ζάχαρης, που έχει τεθεί σε ισχύ από την 1η Ιουλίου 2006, καταργεί τις εισφορές επί της παραγωγής τις οποίες πρέπει να καταβάλλουν οι παραγωγοί για τις ποσότητες που παράγονται με ποσόστωση. Στους νέους εκτελεστικούς κανονισμούς, η Επιτροπή ενίσχυσε τις διατάξεις στον τομέα των ελέγχων και τις κυρώσεις σε περίπτωση παραβάσεων.

Η Επιτροπή βρίσκεται σε συνεχή επαφή με τα κράτη μέλη με σκοπό την άρση των επιφυλάξεων, το συντομότερο δυνατό, ως προς τις καταστάσεις ΦΠΑ των κρατών μελών. Ωστόσο, ο ρυθμός της διαδικασίας αυτής εξαρτάται από την ικανότητα των εθνικών διοικήσεων να βρίσκουν και να χρησιμοποιούν καλύτερα τα δεδομένα, και σε ορισμένες περιπτώσεις οποιαδήποτε δεδομένα, καθώς και κατάλληλες ή καταλληλότερες μεθόδους. Η Επιτροπή παρέχει τακτικές συμβουλές στα κράτη μέλη σχετικά με τα θέματα αυτά.

Όσον αφορά τους πόρους ΑΕΠ, η Επιτροπή θα συζητήσει με τα κράτη μέλη το ζήτημα των συστημάτων επιτήρησης και ελέγχου που έχουν σχέση με τους εθνικούς λογαριασμούς στο πλαίσιο της επιτροπής ΑΕΠ το 2006. Εν συνεχεία, η Επιτροπή θα διατυπώσει προτάσεις για την προώθηση των βέλτιστων πρακτικών το 2007.

ε) Η Κ οινή Γεωργική Πολιτική (έγγραφο εργασίας της Επιτροπής, σημεία 21-28)

Η Επιτροπή έχει αναλάβει να αντιμετωπίσει τις ελλείψεις που εξακολουθούν να υπάρχουν στο σύστημα ελέγχου στους διάφορους τομείς της ΚΓΠ που δεν ελέγχονται μέσω του OΣΔΕ (Ολοκληρωμένο Σύστημα Διαχείρισης και Ελέγχου). Επιπλέον, οι μεταρρυθμίσεις της ΚΓΠ το 2003 και, όσον αφορά τα μεσογειακά προϊόντα, το 2004, μειώνουν τον συνολικό κίνδυνο, επειδή προβλέπουν αύξηση έως το 89% των δαπανών που καλύπτει το ΟΣΔΕ μέχρι το 2013.

Όσον αφορά την ετήσια έκθεση δραστηριοτήτων του Γενικού Διευθυντή, η Επιτροπή δεν σκοπεύει να αναφέρει χωριστά, στη δήλωση του Γενικού Διευθυντή, τις δαπάνες που έχουν ήδη ελεγχθεί και τις δαπάνες που θα αποτελέσουν αντικείμενο περαιτέρω ελέγχων. Δεδομένου του πολυετούς χαρακτήρα της διαδικασίας επαλήθευσης της συμμόρφωσης, μια τέτοια διάκριση θα ήταν πράγματι σε μεγάλο βαθμό αυθαίρετη. Επιπλέον, θα έθιγε το δικαίωμα άμυνας των κρατών μελών στο πλαίσιο της διαδικασίας εκκαθάρισης λογαριασμών. Στις ετήσιες εκθέσεις δραστηριοτήτων του 2004 και του 2005 οι ΓΔ καθόρισαν σαφώς τη βάση της ετήσιας δήλωσης αξιοπιστίας του Γενικού Διευθυντή. Ολόκληρη η σειρά ελέγχων και (στην ετήσια έκθεση δραστηριοτήτων της ΓΔ AGRI) οι διαδικασίες εκκαθάρισης των λογαριασμών παρουσιάστηκαν λεπτομερώς, γεγονός που κατέδειξε πόσο συμβάλλουν τα στοιχεία αυτά στη γενική αξιοπιστία, η οποία βασίζεται σε όλες τις πηγές πληροφοριών που διαθέτει ο Γενικός Διευθυντής. Επιπλέον, στην ετήσια έκθεση δραστηριοτήτων του 2005 η ΓΔ AGRI δίνει μια ένδειξη του επιπέδου των δημοσιονομικών διορθώσεων που θα επιβληθούν πιθανώς στα κράτη μέλη για την περίοδο 1999-2005. Το ίδιο ισχύει και για τους ετήσιους λογαριασμούς, για τους οποίους η Επιτροπή προβαίνει στην απαιτούμενη δήλωση των ποσών που πρέπει ακόμη να ανακτηθούν μέσω της διαδικασίας εκκαθάρισης λογαριασμών.

Οι ελλείψεις που διαπίστωσε το Ελεγκτικό Συνέδριο όσον αφορά τις δαπάνες για τις πριμοδοτήσεις ζωικού κεφαλαίου δεν αφορούν την αποτελεσματικότητα του καθεαυτό συστήματος ελέγχου ΟΣΔΕ. Πράγματι, από τους άμεσους ελέγχους που διενέργησε το Συνέδριο δεν διαπιστώθηκαν σημαντικά σφάλματα. Το πρόβλημα που εντοπίστηκε συνίσταται κυρίως στα μεγάλα ποσοστά σφάλματος σε επίπεδο γεωργών από τις επιθεωρήσεις του ΟΣΔΕ, σε ορισμένα ιδίως κράτη μέλη. Η Επιτροπή θα εξακολουθήσει να προσδιορίζει με μεγαλύτερη ακρίβεια τους λόγους για τους οποίους οι στατιστικές του ΟΣΔΕ εμφανίζουν, για ορισμένα κράτη μέλη, μεγάλα ποσοστά ζώων για τα οποία δηλώθηκαν λανθασμένα ή υπερβολικά στοιχεία, και θα προτείνει τα μέτρα που επιβάλλονται.

Παρότι η χρησιμοποίηση του συστήματος προχρηματοδότησης έχει ελάχιστη πλέον οικονομική σημασία, με εξαίρεση τον τομέα του βοείου κρέατος, κυρίως όσον αφορά τη λειτουργία ελέγχου, η Επιτροπή μελετά τα μέτρα που επιβάλλονται με σκοπό να καταργήσει το σύστημα προχρηματοδότησης των επιστροφών κατά την εξαγωγή, ενώ, όσον αφορά τον τομέα του βοείου κρέατος, θα καθιερώσει εναλλακτικά σύστημα ελέγχου της παραγωγής και της αποθήκευσης. Τα μέτρα αυτά θα πρέπει να έχουν τεθεί σε εφαρμογή έως το τέλος του 2006.

στ) Διαρθρωτικά μέτρα (έγγραφο εργασίας της Επιτροπής, σημεία 29-37)

Το 2005, διεξήχθη επανεξέταση των συστημάτων ελέγχου για τα διαρθρωτικά ταμεία ενόψει της προετοιμασίας του σχεδίου δράσης. Ορισμένες από τις δράσεις του σχεδίου αυτού αποβλέπουν στη βελτίωση της αποδοτικότητας, των οικονομικών επιδόσεων και της αποτελεσματικότητας των συστημάτων. Ορισμένες πτυχές ενέχουν ιδιαίτερη σημασία για τα συστήματα των διαρθρωτικών ταμείων, όπως η ανάλυση της ποιότητας των υφιστάμενων ελέγχων και δηλώσεων (δράση 13), που θα πρέπει να ολοκληρωθεί έως το τέλος του 2006, και η έρευνα σχετικά με το κόστος των ελέγχων (δράση 10), που θα ολοκληρωθεί έως το Σεπτέμβριο του 2007. Στις αρχές του 2006, η Επιτροπή δημοσίευσε σημειώσεις για τις ορθές πρακτικές όσον αφορά τους καθημερινούς ελέγχους διαχείρισης και τις εργασίες των αρχών πληρωμής πριν από την πιστοποίηση των αιτήσεων πληρωμής, οι οποίες, με τον καθορισμό κριτηρίων αξιολόγησης θα βοηθήσουν τα κράτη μέλη να βελτιώσουν την αποτελεσματικότητα των ελέγχων αυτών και να αποφεύγουν τις αλληλεπικαλύψεις. Οι δραστηριότητες που έχουν αναληφθεί για τον συντονισμό των ελεγκτικών προτύπων (δράση 16) και την εντατικοποίηση της ανταλλαγής των αποτελεσμάτων λογιστικού ελέγχου (δράση 9) θα πρέπει επίσης να αυξήσουν τις οικονομικές επιδόσεις και την αποτελεσματικότητα καθώς και να συμβάλουν στην καλύτερη λειτουργία του συστήματος ελέγχου.

Εξάλλου, οι ελεγκτικές εργασίες της Επιτροπής, η παρακολούθηση των αποτελεσμάτων λογιστικού ελέγχου των εθνικών ελεγκτικών οργάνων και η διάδοση κώδικα δεοντολογίας έχουν σχεδιαστεί κατά τρόπο ώστε να επιφέρουν τις απαιτούμενες βελτιώσεις στα συστήματα για την επίτευξη του στόχου του δημοσιονομικού ελέγχου, ο οποίος συνίσταται στο να αποφεύγονται τα λάθη και οι παρατυπίες στις επιστρεφόμενες δαπάνες στον μεγαλύτερο δυνατό βαθμό.

Η Επιτροπή και τα κράτη μέλη έχουν προετοιμάσει το κλείσιμο των προγραμμάτων της περιόδου 2000-2006 και η Επιτροπή έχει δημοσιεύσει έγγραφο με λεπτομερείς κατευθυντήριες γραμμές.

ζ) Εσωτερικές πολιτικές, συμπεριλαμβανομένης της έρευνας (έγγραφο εργασίας της Επιτροπής, σημεία 38-42)

Η Επιτροπή καταβάλλει συνεχώς προσπάθειες για την ανάπτυξη και την προσαρμογή του συστήματος εσωτερικού ελέγχου που διαθέτει με σκοπό τη διαχείριση των κινδύνων που συνδέονται με αυτό. Το 2005 επετεύχθη σημαντική πρόοδος για την καθιέρωση συστηματικής προσέγγισης της ανάλυσης, της αξιολόγησης και της διαχείριση των κινδύνων.

Το 2005, αναπτύχθηκε πλαίσιο σε θέματα κινδύνου. Διεξήχθη συνολική ανάλυση στρατηγικών κινδύνων, η οποία εφαρμόζεται τη στιγμή αυτή στο ετήσιο σχέδιο διαχείρισης του 2006.

Έχει επίσης επιτευχθεί η απλούστευση των διαδικασιών με την αυξανόμενη χρήση των εργαλείων ΤΠ.

Οι ενδιαφερόμενες υπηρεσίες χρησιμοποίησαν τα αποτελέσματα του λογιστικού ελέγχου και για να αξιολογήσουν το πλαίσιο ελέγχου στο οποίο γίνεται η διαχείριση των προγραμμάτων. Σε συνάρτηση με αυτά, το θέμα της συχνότητας των σφαλμάτων στις δηλώσεις δαπανών ελήφθη υπόψη για τη βελτίωση των ελέγχων στο 6ο πρόγραμμα-πλαίσιο (για παράδειγμα, η καθιέρωση πιστοποιητικών ελέγχου και κυρώσεων συμβάλλει στη μείωση του αριθμού των σφαλμάτων στις δηλώσεις του κόστους που υποβάλλουν οι δικαιούχοι) και την απλούστευση του προσεχούς 7ου προγράμματος-πλαισίου (για παράδειγμα, με τη μεγαλύτερη χρησιμοποίηση κατ' αποκοπήν ποσών και συντελεστών).

Μετά τη διαδικασία αξιολόγησης των αποκλίσεων του 2005, οι υπηρεσίες συμβάλλουν στο σχέδιο δράσης της Επιτροπής με σειρά ειδικών μέτρων. Κυριότεροι τομείς εργασίας θα είναι η στρατηγική εκ των υστέρων ελέγχου, η χρησιμοποίηση των αποτελεσμάτων των λογιστικών ελέγχων για την ανάπτυξη συστημάτων διαχείρισης και ελέγχου, τα δημοσιονομικά κυκλώματα, το γενικό σύστημα επιτήρησης που έχει δημιουργηθεί στον δημοσιονομικό τομέα και τα συστήματα παρακολούθησης και υποβολής εκθέσεων.

η) Εξωτερικές ενέργειες (έγγραφο εργασίας της Επιτροπής, σημεία 43-45 )

Η Επιτροπή συνέχισε τις προσπάθειές της για τη βελτίωση των συστημάτων ελέγχου και επιτήρησης που διαθέτει στον τομέα των εξωτερικών ενεργειών και, ιδίως, ενίσχυσε ακόμη περισσότερο τους εξωτερικούς ελέγχους της σύμφωνα με τις συστάσεις του Συμβουλίου. Σαφείς οδηγίες προς τους εξωτερικούς ελεγκτές καθορίζονται στην περιγραφή των καθηκόντων τους και τα αποτελέσματα των ελέγχων παρακολουθούνται και αντιμετωπίζονται.

Το Γραφείο Συνεργασίας EuropeAid έχει θεσπίσει μέτρα για τη βελτίωση της παρακολούθησης των λογιστικών ελέγχων και, κατά το τρέχον έτος, εκπόνησε ανάλυση εκθέσεων λογιστικού ελέγχου, η οποία ολοκληρώθηκε το 2005. Επιπλέον, όσον αφορά την ενότητα CRIS-Audit - μια ειδική ενότητα του Common Relex Information System (CRIS) του Γραφείο Συνεργασίας EuropeAid, που αποβλέπει στη δημιουργία βάσης δεδομένων για τις πληροφορίες λογιστικού ελέγχου - η Επιτροπή σκοπεύει να βελτιώσει ακόμη περισσότερο τη λειτουργία της ώστε να επιτραπεί η καλύτερη δυνατή αξιοποίηση του συστήματος τόσο στην έδρα της Επιτροπής όσο και στις αντιπροσωπίες.

θ) Προενταξιακές ενισχύσεις (έγγραφο εργασίας της Επιτροπής, σημεία 46-48)

Το Συμβούλιο εξέφρασε την ικανοποίησή του για τη δήλωση του Ελεγκτικού Συνεδρίου σύμφωνα με την οποία τα συστήματα επιτήρησης και ελέγχου τόσο σε επίπεδο κεντρικών υπηρεσιών της Επιτροπής όσο και σε επίπεδο αντιπροσωπιών και αρχών πιστοποίησης ήταν κατά βάση ικανοποιητικά και λειτουργούσαν στην πράξη κανονικά για όλα τα προενταξιακά μέσα ( Phare, "Τουρκία", ISPA και Sapard) και δεν διαπιστώθηκαν ουσιαστικά σφάλματα στις υποκείμενες πράξεις που ελέγχθησαν.

Το Δικαστήριο κάλεσε την Επιτροπή να συνεχίσει τις προσπάθειές της για τη διασφάλιση χρηστής δημοσιονομικής διαχείρισης των προενταξιακών μέσων. Η Επιτροπή έχει ήδη δώσει συνέχεια στις συστάσεις αυτές, εφιστώντας, για παράδειγμα, την προσοχή των εθνικών αρχών στην ανάγκη λήψεως επειγόντων διορθωτικών μέτρων όσον αφορά το σημερινό Αποκεντρωμένο Σύστημα Εκτέλεσης (DIS) για τον εκ των προτέρων έλεγχο των αποφάσεων των σχετικών με τις συμβάσεις και τις επιχορηγήσεις.

ι) Διοικητικές δαπάνες (έγγραφο εργασίας της Επιτροπής, σημείο 49 -52)

Η Επιτροπή έλαβε δεόντως υπόψη τις συστάσεις του Συμβουλίου σχετικά με τις διοικητικές δαπάνες. Ειδικότερα, όσον αφορά την εφαρμογή των προτύπων εσωτερικού ελέγχου που υιοθετήθηκαν το 2000 η Επιτροπή προβαίνει σε ετήσια παρακολούθηση της εφαρμογής των αντίστοιχων βασικών απαιτήσεων. Σύμφωνα με τις αυτοαξιολογήσεις των υπηρεσιών της Επιτροπής, το 2005, είχε εκπληρωθεί το 95% των βασικών απαιτήσεων, έναντι 93% το 2004: στην πράξη, οι απαιτήσεις αυτές έχουν εκπληρωθεί απόλυτα, στο πλαίσιο ενός διαρκώς μεταβαλλόμενου περιβάλλοντος.

Στο κεφάλαιο αυτό, το Συμβούλιο συμπεριέλαβε επίσης δύο συστάσεις σχετικά με τους κανονιστικούς οργανισμούς. Οι οργανισμοί είναι ανεξάρτητα θεσμικά όργανα και φέρουν οι ίδιοι την ευθύνη συμμόρφωσής τους προς τους σχετικούς κανόνες και διαδικασίες για την πρόσληψη του προσωπικού, τη σύναψη δημόσιων συμβάσεων και τη λογιστική. Εντούτοις, η Επιτροπή παρέχει συμβουλές και βοήθεια στους οργανισμούς, όσον αφορά ιδίως τη λογιστική, τη σύναψη δημόσιων συμβάσεων, την πολιτική σε θέματα προσωπικού και ελέγχου, και όταν το ζητούν οι οργανισμοί η Επιτροπή τους παρέχει ειδική βοήθεια, για παράδειγμα όσον αφορά την κατανόηση και την ερμηνεία των κανόνων[4]. Οι οργανισμοί θα πρέπει επίσης να ενθαρρυνθούν να αναπτύξουν, κατά περίπτωση, περαιτέρω τη συνεργασία μεταξύ τους για τον καταμερισμό του κόστους και την ανταλλαγή γνώσεων.

ια) Χρηματοδοτικά μέσα και τραπεζικές δραστηριότητες (έγγραφο εργασίας της Επιτροπής, σημεία 53 -54)

Όσον αφορά το Ευρωπαϊκό Ταμείο Επενδύσεων (ΕΤΕπ), η συμμετοχή στο Διοικητικό Συμβούλιο ανωτέρων υπαλλήλων από τις τρεις υπηρεσίες που συνδέονται στενότερα με τις δραστηριότητες του ΕΤΕπ αποτελεί την καλύτερη εγγύηση προστασίας του κοινοτικού συμφέροντος. Η καθιέρωση, στα μέσα του 2005, παραμέτρου "συμμόρφωση" στο πλαίσιο του ΕΤΕπ, με ειδική εντολή την εξασφάλιση κατάλληλων διατάξεων συμμόρφωσης όσον αφορά τις πολιτικές και τη νομοθεσία της ΕΕ ενισχύει ακόμη περισσότερο την εγγύηση αυτή. Η Επιτροπή συνεργάζεται στενά με το ΕΤΕπ για να εξασφαλίσει την αποτελεσματικότητα της νέας αυτής παραμέτρου.

II. ΣΥΣΤΑΣΕΙΣ ΟΣΟΝ ΑΦΟΡΑ ΜΕΜΟΝΩΜΕΝΟΥΣ ΟΡΓΑΝΙΣΜΟΥΣ ( έγγραφο εργασίας της Επιτροπής, σημεία 55-57)

Η Επιτροπή λαμβάνει τα μέτρα που συνιστά το Συμβούλιο. Ειδικότερα, όσον αφορά το Μεταφραστικό Κέντρο των Οργάνων της Ευρωπαϊκής Ένωσης και την πληρωμή των εισφορών του εργοδότη σε σχέση με τα συνταξιοδοτικά δικαιώματα των υπαλλήλων, η Επιτροπή έχει προσπαθήσει επανειλημμένως να εξεύρει κάποια λύση, προτείνοντας διάφορες προσεγγίσεις στο Διοικητικό Συμβούλιο του Μεταφραστικού Κέντρου, καθώς και προτάσεις διαπραγμάτευσης σχετικά με ορισμένες από τις υπό εξέταση περιόδους. Καμία από τις προσπάθειες αυτές δεν έφερε αποτέλεσμα και η Επιτροπή έχει αποφασίσει τώρα να προσφύγει στο Δικαστήριο των Ευρωπαϊκών Κοινοτήτων.

III. ΣΥΜΠΕΡΑΣΜΑΤΑ ΣΧΕΤΙΚΑ ΜΕ ΤΗ ΣΥΝΕΧΕΙΑ ΠΟΥ ΘΑ ΔΟΘΕΙ ΣΤΗΝ ΑΠΟΦΑΣΗ ΑΠΑΛΛΑΓΗΣ ΓΙΑ ΤΟ 2003 ( έγγραφο εργασίας της Επιτροπής, σημεία 58-63 )

Η Επιτροπή έχει αρχίσει να λαμβάνει τα προτεινόμενα μέτρα για να δώσει συνέχεια στα συμπεράσματα της απόφασης απαλλαγής για το 2003, για παράδειγμα όσον αφορά την προσέγγιση της διαχείρισης κινδύνων, τη δημιουργία κατάλληλων δεικτών για τη διαχείριση βάσει δραστηριοτήτων και την εφαρμογή του νέου λογιστικού συστήματος.

Σύμφωνα με το άρθρο 131 του Δημοσιονομικού Κανονισμού, η Επιτροπή διαβιβάζει ήδη προς την αρμόδια επί του προϋπολογισμού αρχή, τρεις φορές ετησίως, έκθεση για την εκτέλεση του προϋπολογισμού, αλλά δεν συμπεριλαμβάνει στην έκθεση αυτή ειδική ανάλυση της σωρευτικής κατάστασης της εκτέλεσης των σημαντικότερων κοινοτικών προγραμμάτων όπως ζήτησε το Συμβούλιο. Η Επιτροπή παρέχει ετησίως την ανάλυση αυτή στην έκθεσή της για τη δημοσιονομική και χρηματοοικονομική διαχείριση.

IV. ΕΙΔΙΚΕΣ ΕΚΘΕΣΕΙΣ ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ ( έγγραφο εργασίας της Επιτροπής, σημεία 64-79)

Η Επιτροπή θα λάβει τα μέτρα που συνιστά το Συμβούλιο όσον αφορά τις ειδικές εκθέσεις του Ελεγκτικού Συνεδρίου σχετικά με την ανάθεση της διαχείρισης της εξωτερικής βοήθειας της ΕΚ στις αντιπροσωπίες της Επιτροπής ( SR 10/2004), τη διαχείριση της Ευρωπαϊκής Υπηρεσίας Καταπολέμησης της Απάτης (OLAF) (SR 1/2005), την επαλήθευση των γεωργοπεριβαλλοντικών δαπανών της αγροτικής ανάπτυξης (SR 3/2005) και τις δαπάνες διερμηνείας του Κοινοβουλίου, της Επιτροπής και του Συμβουλίου (SR 5/2005).

* * *

[1] Βλ. και άρθρο 147 του Δημοσιονομικού Κανονισμού.

[2] Απαλλαγή γενικού προϋπολογισμού για το 2004, απαλλαγή ΕΤΑ για το 2004, απαλλαγή οργανισμών για το 2004.

[3] Βλ. συστάσεις 24 και 61.

[4] Βλ. και τα παραδείγματα που αναφέρονται στα σημεία 49 και 50 του προσαρτημένου εγγράφου εργασίας.